1Are oj totajnak chic konojel, xketamaj u bi i jyub pa oj 'o wi, Málta u bi. 2I winak chi je aj chila, lic 'utz kilic xqui 'ano; xqui nuc' jun nim laj 'a', man ca tijin i jab, y lic joron tew. Xoj qui siq'uij cu' chi 'a', mi'sabal kib. 3I ma Páblo xu mol jubi' si' chakij; are ca tijin chu cojic pa 'a', xak te'et xel li jun cumatz rumal u c'atanal i 'a'. Xu chap u 'ab i ma Páblo. 4I winak je aj chila, are xquil i cumatz tzayal che u 'ab i ma Páblo, xqui bij chiquiwach: —I achi-le 'alaj chi aj camsanel. Tupu xtotaj pa mar, xui-ri n-ca ya' ta che ca c'as'ic. I dios chi aj 'anol suc'ulic n-cu ya ta che —xqui bij. 5Xui-ri i ma Páblo xu pu i cumatz che u 'ab, y xtzak pa 'a'. I ma Páblo n-ta xu riko. 6Conojel 'is coy'em umpa ca sipoj 'anok, o xak ca cam 'anok. Xui-ri, naj xcoy'ej, y n-ta xu riko. Are u 'onquil xqui jalwachij qui nojbal, y xqui bij chi i ma Páblo are jun dios. 7Chu nakaj pa i oj 'o wi-le, ca canaj i rulew jun achi 'atz u patan che i jyub-le. I u bi, ma Públio. Ire xoj u c'ulaj ru', y 'utz kilic xu 'ano che oxib 'ij. 8I u kajaw i ma Públio, iwab, cotz'ol chuwi u ch'at; 'o 'a' chirij, 'o quic' puj che. I ma Páblo xa 'e u solij. Are xuponic, xu tz'onoj che i Dios, te'uri xu ya u 'ab puwi, y xrutzirsaj. 9Are xel rason ile, conojel i iwabib re i jyub-le, xe c'un ru' i ma Páblo y xe utzirsaxic. 10Mas i utzil chomal xqui 'an chake, xak 'o i sipon xqui ya chake, tioxbal-re ni'pa i xa 'ani chique. Are ya coj 'e tan chic, 'is xqui ya bi chake ni'pa i rajwaxic re i ka 'enam. 11Xic'aw oxib ic' ka 'olem chila, te'uri xoj 'an bi che jun bárco chi xak xric'awsaj i 'alaj chila. I bárco-le petnak che i tinimit Alejandría. Chu tzam i bárco, 'antal u q'uexwach queb tiox; i qui bi: Cástor y Pólux. 12Xoj upon che i tinimit Siracúsa, 'o chu chi' i mar; chila xoj canaj wi oxib 'ij. 13Te'uri xoj bin chuwi mar chu c'ulel i jyub c'a xoj upon che i tinimit Régio. Chucab 'ij xoj 'e chic y xpe jun tew pa sur, 'enam re pa ca tijin wi ka 'enam yoj, (y xoj u to che i ka be). Chucab 'ij tan chic, xoj upon pa tinimit Puteóli chu chi' i mar. 14Chila xoj qui c'ulaj wi juban creyent; xqui bij chake chi coj q'uiji cu' jun seman. Je ile xka 'ano, te'uri xoj 'e pa Róma. 15I creyent pa Róma queta'am chic chi coj upon yoj; rumal-i xe pe chaka c'ulaxic. Nim xqui binbej lok, c'a pa queb tinimit, Fóro de Apio u bi i jun, Tres Tabérnas u bi i jun chic. I ma Páblo, are xe rilo, lic xu tioxij che i Dios, y xq'uiji mas u cowil u c'ux. Te'uri konojel xoj 'e pa Róma. 16Are xoj upon pa Róma, i capitan xe u jach i aj prexil pu'ab i caj'atzil i guárdia, xui-ri xu ya che i ma Páblo chi ca q'uiji che jun ja, xa ca chajix rumal jun soldádo. 17Xic'aw oxib 'ij che i kuponic, i ma Páblo xu tak qui siq'uixic i aj Israel nimak qui patan. Are qui molom chic quib, xu bij chique: —Ix wachalal, yin n-ta in mac in 'anom chique i wach aj Israel, xak mi chirij i ujer c'utunic que i katit ka mam. Tupu n-ti in mac, i nimak tak aj Israel pa Jerusalen xin qui jach piqui'ab i rakan u 'ab i 'atol tzij. 18Ique, are xquelej u tz'onoxic chwe, xcaj xin co'taj man n-ta in mac xqui riko we quin camsaxic. 19Xui-ri, i aj Israel n-xqui ya ta qui wach we quin o'taxic, rumal-i 'o u chac xin tz'onoj in petic waral chuwach i 'atz laj 'atol tzij; xwaj chi are ire cu 'at na tzij pinwi. Are i rumal-i xin petic, n-are ti u cojic qui mac i wach aj tinimit quin 'ano. 20Rumal ni'pa ile chi xa 'anic, ix in siq'uim wu', man cwaj quix wilo y quin ch'a'at iwu'. In tz'apilic xa rumal cul in c'ux che, chi ya c'unnak chic i Tolke chi konojel yoj oj aj Israel koy'em. (Queje ile u tzij i ma Páblo chique.) 21Te'uri ique xqui bij che: —N-ta jun wuj taktal li ku' yoj cumal i aj Judéa, cojbal re a mac; xak mi jun chique i kach aj tinimit je c'un-nak waral chu bixquil we 'o a mac. 22Cakaj caka ta wach ca ch'ob yet, man keta'am chi xa ipa, i winak c'ax que ch'aw chirij i c'ac' laj c'utunic-le —xqui bij. 23Te'uri xqui ch'ic jun 'ij quiqui mol quib ru' i ma Páblo. Are xu rik i 'ij, je q'ui i winak xe moltaj ru'. Xa 'an 'ij, i ma Páblo xu jek ch'a'atic cu', y te xu mayij are xkaj i 'ij; xu bij chique wach usuc' u 'atbal tzij i Dios. Ire xu tij u 'ijol chique man quiqui ta u be chi Jesus are i Tolke. Rumal-i, xu c'unsaj chi qui c'ux wach cu bij i 'atbal tzij tz'ibtal can rumal i mam Moises, xak i tzij tz'ibtal can cumal i ujer ajbil u tzij i Dios. 24'O jujun xqui cojo wach xu bij i ma Páblo, xui-ri xak 'o i n-xqui coj taj. 25Lic n-junam ti qui wach che, wach xu bij i ma Páblo, rumal-i xqui ticba li 'elic. Are 'uri i ma Páblo xu bij chique: —I u Tewal i Dios lic pusuc' xu bij i tzij-i chique i katit ka mam, chi tz'ibtal can rumal i mam Isaías. Xu bij: 26Jat, y cha bij i tzij-i chique i winak-i: Yix, katzij neri, qui ta na, péro n-qui ta tu be; katzij neri, quix tzunic, péro n-ta quiwil na. 27Man i winak-i, lic n-ta cu c'ulaj i piqui c'ux, xa qui tz'apim i qui xiquin, xa qui mutz'um i qui ba'wach. Rumal-i, n-que tzun ta ru' qui ba'wach, xak mi ne que tan ru' qui xiquin. N-ta quiqui ta u be piqui c'ux xak n-que c'un ta wu', col qui cunbej quib. (Queje ile u bim i Dios.) 28Chiwetamaj 'uri yix iri: i 'utz laj tzij re i 'elbal chi sak chi cu sujuj i Dios, ca sujux na wo'or chique i ne te aj Israel. Ique lic quiqui ta na —xu bij chique. 29Are xu bij ile, i aj Israel xe oc chu chapic quib chi tzij; xe walijic y xe 'ec. 30I ma Páblo xq'uiji queb junab che i ja pa u tojom wi u posar. Ni'pa i que upon chu solixic, 'is que u c'ulaj ru'. 31Lic xu bij chique wach usuc' i 'atbal tzij re i Dios, xak xu 'alijinsaj wach u patan i Kajwal Jesucrísto. Lic co u wach chu bixquil, xak mi jun xa 'atiw che.
LOS HECHOS WACH I XQUI 'AN I APOSTELAB 28